Američki predsjednik George W. Bush doputovao je u petak popodne u dvodnevni službeni posjet Hrvatskoj, tokom kojeg će se sastati s predsjednikom Hrvatske Stjepanom Mesićem i premijerom Ivom Sanaderom, te se obratiti hrvatskim građanima.Američkog predsjednika i njegovu suprugu Lauru u zagrebačkoj zračnoj luci dočekali su hrvatski ministar vanjskih poslova i europskih integracija Gordan Jandroković, savjetnik predsjednika za vanjsku politiku Tomislav Jakić, savjetnik predsjednika za nacionalnu sigurnost Saša Perković, državna tajnica za politička pitanja u MVPEI-u Bianca Matković, šefica Protokola predsjednika Republike Andrea Javor, šef Diplomatskog protokola MVPEI-a Miro Kovač, kao i američki veleposlanik u Zagrebu Robert Bradtke.U njegovu čast ispred zrakoplova bila je postrojena počasna garda HV-a.Predsjednik Bush i američko izaslanstvo, u kojem je i državna tajnica Condoleezza Rice, u Zagreb su doputovali iz Bukurešta, gdje je dan ranije Hrvatska dobila pozivnicu za članstvo u NATO-u.Neposredno prije slijetanja američkog predsjedničkog zrakoplova koji je dotaknuo pistu u 14.55, iz zagrebačke zračne luke poletjela su dva borbena zrakoplova hrvatskih zračnih snaga.Po izlasku iz zrakoplova predsjednik Bush i njegova supruga mahnuli su okupljenima i potom se predsjedničkom kolonom odmah uputili prema zagrebačkom hotelu Westinu u kojem će odsjesti tijekom boravka u Hrvatskoj.Zagrebačka zračna luka i okolica, povodom dolaska američkog predsjednika, bile su pod iznimnim mjerama osiguranja, kao i prometnice kojima se ova dva dana kreće predsjednička kolona.Građani Zagreba, poučeni iskustvima iz prijašnjih posjeta stranih državnika, u petak su u velikom broju svoja vozila ostavili kod kuće tako da je promet bio puno protočniji nego što je uobičajeno za radne dane u glavnom hrvatskom gradu.U najavi posjeta savjetnik američkog predsjednika za nacionalnu sigurnost Steven Hadley, koji je također stigao u Zagreb, prije nekoliko dana je rekao da Bush dolazi u Hrvatsku "kako bi čestitao ljudima te zemlje na impresivnim provedenim reformama".Predsjednik Bush sastat će se u petak kasno poslijepodne s hrvatskim predsjednikom Stjepanom Mesićem u Uredu predsjednika RH, koji će mu potom prirediti svečanu večeru na koju su pozvani pripadnici akademske zajednice, političkog života, gospodarstva, kulture i sporta.Za subotu je predviđen susret s premijerom Ivom Sanaderom i drugim članovima Vlade RH u Banskim dvorima. Bush bi se potom na Trgu svetog Marka trebao obratiti hrvatskim građanima.Osim susreta s najvišim hrvatskim dužnosnicima, za subotu se predviđa i sastanak s američkim predsjednikom čelnika zemalja koje su dobile pozivnicu za članstvo u NATO-u na summitu u Bukureštu. Pozivnicu su dobile Hrvatska i Albanija dok je Makedonija ostala bez nje zbog spora sa susjednom Grčkom oko imena.Predsjednik Mesić ocijenio je prošlog tjedna kako je posjet američkog predsjednika za Hrvatsku čast i privilegij jer se radi o predsjedniku najjače države svijeta, a premijer Sanader kazao je kako taj posjet predstavlja "vrhunac u bilateralnim odnosima Hrvatske i SAD-a".Predsjednik Bush treći je američki predsjednik koji posjećuje Hrvatsku. Prije njega, u Hrvatskoj je 1970. bio Richard Nixon, zapamćen po tome što je tijekom zdravice na svečanom prijemu što ga je u njegovu čast priredio tadašnji predsjednik Sabora SR Hrvatske Jakov Blažević, osim "Jugoslavija će uvijek živjeti, živjela Jugoslavija", izgovorio i riječi "Hrvatska će uvijek živjeti, živjela Hrvatska", a koja je doživjela razna tumačenja, te Bill Clinton koji se 1996. zadržao tek nekoliko sati u zagrebačkoj zračnoj luci.Za posjet američkog predsjednika akreditirano je oko 600 novinara iz Hrvatske, svih zemalja regiji i većine europskih zemalja, te primjerice i Japana. U tu brojku nisu uključeni američki novinari koji su u Zagreb doputovali s predsjednikom Bushom.(Kliker.info-Fena)